Brest
        
         (by i Belarus)
Store norske leksikon,Geografi,Verdens geografi,Europa,Belarus’ geografi
Brest er en by i den sørvestlige delen av Belarus (Hviterussland). Byen ligger ved grensen til Polen, hvor elvene Bug og Mukhavets møtes. Den har 339 700 innbyggere (2020).
Trafikknutepunkt og industri Brest er et knutepunkt for jernbanelinjene mellom Warszawa og Moskva og mellom Warszawa og Kiev og for den del av Europavei 30 som går mellom Warszawa og Moskva. Endepunktet for Dnepr–Bug-kanalen ligger i Brest, som har en elvehavn.Byen er et viktig industrisenter i Belarus med næringsmiddel- og tekstilindustri, jernbaneverksteder og produksjon av elektrisk maskineri. Byens historie Brest er kjent fra 1019, da byen var en del av Polen. Byen var en del av Litauen i perioden fra 1319 til 1569, da Lublin-unionen mellom Polen og Litauen ble etablert. Denne unionen ble oppløst i 1791.Da Polen ble delt mellom Preussen, Russland og Østerrike i 1795, ble byen russisk. For å styrke Russlands grense mot vest ble det bygd en stor festning i byen (Brest festning).Byen het til 1921 Brest-Litovsk, og i perioden 1921–1939 polsk Brześć nad Bugiem. Tyskland okkuperte Brest 23. juni 1941. Det bodde da cirka 20 000 jøder i byen, hvilket utgjorde cirka 40 prosent av byens befolkning. Mellom 7. og 13. juli 1941 drepte de tyske soldatene mellom fire og fem tusen jøder. I november 1941 ble cirka 19 000 jøder fra Brest og omkringliggende områder internert i en ghetto i byen. Cirka 4000 av disse jødene ble likvidert i ghettoen, mens resten ble transportert til skogsområdet Bronna Góra utenfor Brest, hvor de i oktober 1942 ble skutt sammen med jøder fra andre ghettoer. Til sammen regner man med at cirka 50 000 jøder ble massakrert i skogsområdet ved Bronna Góra, hvor et minnemonument ble reist i 1992.Da Brest ble frigjort 12. juli 1944 var det færre enn ti jøder igjen i byen. Etter andre verdenskrig flyttet flere jøder tilbake i byen, hvor det i 1970 bodde 2000 jøder. Cirka halvparten av disse har senere emigrert. Les mer i Store norske leksikon Belarus’ geografi Polens historie fram til 1989 Andre verdenskrig Holocaust